Ekki öll á sama litrófi um framtíðina
"Mér fannst fundurinn í gær alveg stórgóður," segir Þórdís Lóa Þórhallsdóttir, oddviti Viðreisnar í borgarstjórn. Fyrsti fundur borgarstjórnar eftir sumarfrí fór fram í gær og var rúmlega 10 tíma langur. "Mér fannst umræðurnar góðar," bætir hún við.
Áhugavert hafi til að mynda verið að sjá samhljóm í umræðum um göngugötur og loftgæði borgarinnar, en borgarstjórn samþykkti með miklum meirihluta að fela umhverfis- og skipulagssviði að gera tillögu að útfærslu Laugavegs og Bankastrætis sem göngugötur allt árið, ásamt völdum götum í Kvosinni. Þórdís Lóa segir að tillaga um loftgæði og svifryk hafi einnig verið samþykkt nánast samhljóða. "Og þetta eru stór mál sem snúa mikið að samtali við atvinnulífið," segir hún og kveður samtal borgarinnar við atvinnulífið verða sett í nýjan farveg á komandi vetri.
"Allt sem snýr að samtali og samráði ætlum við að taka verulega áfram. Við ætlum að láta kveða við nýjan tón þar."
Full alvara með Miklubrautina í stokk
Stóru málin á komandi vetri eru þó að mati Þórdísar Lóu fjárhagsáætlunin og fimm ára áætlunin. "Okkur er mikið í mun að gera það vel og vera með sterka fjármálalega stjórn á borginni," segir hún. Húsnæðismálin verði einnig áfram stóra málið. "Okkur er mikið í mun að vakta það og við erum með ákveðnar aðgerðir sem eiga að mæta húsnæðisvanda í borginni."
Samgöngumálin verði sömuleiðis á dagskrá. Nú séu komin drög að samgönguáætlun hjá vegamálastjóra og samgönguráðuneyti og von á nýrri samgönguáætlun fljótlega og þá fari línur að skýrast. "Okkur er mjög umhugað um borgarlínuna og að fá Miklubraut í stokk og okkur er full alvara með það sem langtímaverkefni," segir Þórdís Lóa. Þess utan séu mörg minni verkefni í vinnslu til að mæta umferðarteppum sem séu þá meiri skammtímaverkefni til að mæta núverandi vanda.
Spurð hvort hún telji líklegt að til átaka komi um samgöngumálin segir hún: "Þetta er mjög stórt verkefni sem krefst stórra ákvarðana, fjármuna og áætlana í kringum fjárfestinguna og hefur mikið með borgarþróun að gera. Auðvitað verða einhverjir ósammála, því við erum ekki öll á sama litrófi með hvernig við sjáum framtíðina. Það gætu því orðið átök þar um."
"Mér fannst fundurinn í gær alveg stórgóður," segir Þórdís Lóa Þórhallsdóttir, oddviti Viðreisnar í borgarstjórn.
Fyrsti fundur borgarstjórnar eftir sumarfrí fór fram í gær og var rúmlega 10 tíma langur.
Áhugavert hafi til að mynda verið að sjá samhljóm í umræðum um göngugötur og loftgæði borgarinnar.
Borgarstjórn samþykkti með miklum meirihluta að fela umhverfis- og skipulagssviði að gera tillögu að útfærslu Laugavegs og Bankastrætis sem göngugötur allt árið, ásamt völdum götum í Kvosinni.
Stóru málin á komandi vetri eru þó að mati Þórdísar Lóu fjárhagsáætlunin og fimm ára áætlunin.
úsnæðismálin verði einnig áfram stóra málið.